Entstofprogram ‘vorder goed’ – kabinet  Minister Khumbudzo Ntshavheni. (Foto: Flickr/GovernmentZA) Die kabinet is “tevrede” met die vordering van fase 2 van die regering se Covid-19-entstofprogram, waarvoor meer as twee miljoen mense reeds aanlyn geregistreer het. Só het Khumbudzo Ntshavheni, minister van kleinsake-ontwikkeling, Donderdag gesê. Dít het gevolg op ’n virtuele kabinetsvergadering wat Woensdag gehou is. “Duisende mense is reeds ingeënt en entstofsentrums regoor die land is gerat om mense te ontvang. “Ons doen ’n beroep op mense wat reeds geregistreer het om by die individuele tydgleuwe wat toegeken word, te hou.” Maroela Media het berig dat fase 2 van die program op 17 Mei afgeskop het en dat mense van 60 jaar en ouer prioriteit sal kry. Teen dié tyd was meer as die helfte van Suid-Afrika se gesondheidswerkers egter nog steeds nie ingeënt nie. Ntshavheni het ’n verdere beroep op die publiek gedoen om streng by Covid-19-maatreëls soos die dra van maskers, gereelde ontsmetting en sosiale afstand te hou, gegewe die dreigende derde vlaag van Covid-19. Meer as 4 000 nuwe Covid-19-gevalle is Woensdag in Suid-Afrika aangemeld. Ntshavheni sê die regering is bekommerd oor die toename in sterftes en aktiewe gevalle in die land. “As kabinet is ons in die proses om te besluit watter stappe geïmplementeer moet word om die verspreiding van die virus hok te slaan. Ons sal binnekort ŉ datum bekendmaak wanneer die president die land oor dié besluite sal inlig. Maroela Media het Dinsdag berig dat Suid-Afrikaners moontlik binnekort strenger inperkingsregulasies kan verwag.